Diari Oficial de la Generalitat Valenciana


Sumari del DOGV 2344, del 13-09-1994 (1994/832380)

DECRET 183/1994, d'1 de setembre, del Govern Valencià, pel qual es regula la circulació de vehicles per terrenys forestals.
---------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/09/01/183/dof/vci/html**

### Dades del document

Número de DOGV
:   2344

Data del DOGV
:   13-09-1994

Secció del DOGV
:   DISPOSICIONS GENERALS

Número del document
:   1994/832380


Data del document
:   01-09-1994

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 183/1994, d'1 de setembre, del Govern Valencià, pel qual es regula la circulació de vehicles per terrenys forestals. [94/6089]  
L'ús recreatiu dels terrenys forestals i altres àrees naturals de la Comunitat Valenciana, com a llocs d'esbarjo i esplai, és cada vegada més intens, per la qual cosa determinades activitats que s'hi fan, com la circulació de vehicles per pistes forestals o camp a través, en alguns casos són incompatibles amb la seua protecció i millora.  
La Llei 4/1989, de 27 de març, de Conservació dels Espais Naturals i de la Flora i Fauna Silvestres, estableix que les administracions públiques, en l'àmbit de les seues competències, vetlaran pel manteniment i la conservació dels recursos naturals existents en tot el territori nacional, amb independència de la titularitat o el règim jurídic que tinguen, atenent l'ordenat aprofitament i la restauració dels recursos renovables.  
Així mateix, la Llei 3/1993, de 9 de desembre, Forestal de la Comunitat Valenciana, en l'article 38, assenyala que correspon a l'administració forestal regular l'activitat recreativa i educativa a les forests, sota el principi d'harmonització amb la conservació i la protecció del medi natural.  
Vist tot això, d'acord amb el Consell d'Estat, a proposta del conseller de Medi Ambient i amb la deliberació prèvia del Govern Valencià, en la reunió del dia 1 de setembre de 1994,  
DECRETE:  
Article primer  
És objecte d'aquest decret regular la circulació de vehicles, les activitats esportives i les excursions organitzades amb vehicles amb motor o sense que passen per terrenys forestals.  
Article segon  
A l'efecte d'aquest decret, s'entén per:  
- Pista forestal: via de comunicació que passa totalment o parcialment per àrees forestals, per la qual poden circular vehicles de quatre rodes, la finalitat fonamental de la qual és donar servei per a la protecció o l'aprofitament dels terrenys forestals.  
- Excursions organitzades de vehicles: trànsit en caravana de vehicles, amb motor o sense, que circulen a la mateixa velocitat, amb una separació mitjana entre aquests inferior a cent metres, quan siguen més de quatre vehicles de quatre rodes, més de sis vehicles de dues rodes amb motor, o més de quinze vehicles de dues rodes sense motor.  
- Activitats esportives de vehicles: les organitzades per entitats públiques o privades amb competència per a fer-ho, d'acord amb la Llei 4/1993, de 20 de desembre, de l'Esport de la Comunitat Valenciana, les normes que la despleguen i la resta de disposicions aplicables.  
Article tercer  
1. La circulació de vehicles amb motor o sense per forests o terrenys forestals es realitzarà per les pistes forestals que no siguen prohibides al trànsit. En les pistes autoritzades, per circumstàncies especials i per causa motivada, la Direcció General de Recursos Forestals, de la Conselleria de Medi Ambient, podrà prohibir la circulació de vehicles.  
2. Es limita la velocitat de circulació de tot tipus de vehicles en les pistes forestals que passen per terrenys forestals gestionats per la Conselleria de Medi Ambient a 30 quilòmetres per hora.  
3. S'exceptuen de la limitació indicada en el punt 2 els vehicles de serveis d'urgència, públics o privats, quan estiguen en un servei que tinga aquest caràcter, i les activitats esportives degudament autoritzades.   
Article quart  
1. Caldrà l'autorització de la Conselleria de Medi Ambient per a la utilització de terrenys forestals en la realització d'activitats esportives i excursions organitzades de vehicles que travessen aquests terrenys, sense perjudici de les altres exigibles per la legislació aplicable.  
2. La competència per a autoritzar la utilització de terrenys forestals en les activitats esportives o excursions organitzades correspon a la Direcció General de Recursos Forestals, després de l'informe previ de la Direcció General de Conservació del Medi Natural, de la Conselleria de Medi Ambient.  
3. Les autoritzacions a què fa referència el punt anterior seran tramitades pels serveis territorials de la Conselleria de Medi Ambient de la província que corresponga.  
4. Si l'administració no resol la sol.licitud en el termini d'un mes, aquesta s'entendrà desestimada.  
Article cinquè  
1. Les sol·licituds, que s'hauran d'adreçar a la Direcció General de Recursos Forestals amb una antelació mínima de dos mesos a l'inici de l'activitat, es podran presentar al registre d'entrada dels serveis territorials de la Conselleria de Medi Ambient, i també en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La sol·licitud s'haurà de fer en model normalitzat aprovat pel conseller de Medi Ambient i s'hi adjuntarà l'autorització dels propietaris del terreny, com també, en el cas d'activitats esportives, de la conformitat de la corresponent federació legalment constituïda i inscrita en el Registre d'Entitats Esportives de la Comunitat Valenciana. S'hi haurà d'incloure un mapa, a escala 1:50.000, de l'Institut Geogràfic Nacional amb l'itinerari.  
Article sisè  
1. L'autorització exigirà el dipòsit d'una fiança o aval a la Tresoreria Territorial de la Conselleria d'Economia i Hisenda, a disposició de la Direcció General de Recursos Forestals. Els serveis territorials de la Conselleria de Medi Ambient determinaran el valor d'aquest dipòsit o aval. Aquesta valoració es farà de manera raonada, tenint en compte els previsibles danys o perjudicis que puguen ocasionar-s'hi d'acord amb les característiques de l'activitat.  
2. La quantia de la fiança o aval serà d'un mínim de 200.000 pessetes per als vehicles de motor i de 5.000 pessetes per als vehicles sense motor.  
Article setè  
1. La Conselleria de Medi Ambient, en col·laboració amb les diverses federacions d'automobilisme, motociclisme i ciclisme, associacions de defensa de la natura i altres persones físiques o jurídiques, públiques o privades, que es consideren convenients, confeccionarà un catàleg de terrenys, circuits i vies de trànsit en què podran autoritzar-se les activitats esportives i les excursions organitzades de vehicles, en les dates que s'establesquen en un calendari.  
2. En el catàleg, el calendari i les autoritzacions a què es refereixen els articles anteriors es tindran en compte les àrees o els períodes crítics per risc d'incendis forestals, grans concentracions d'aus o èpoques de nidificació i cria.  
Article vuitè  
1. Els organitzadors d'activitats esportives o excursions organitzades de vehicles estan obligats a complir la legislació de protecció forestal i conservació de la natura.  
2. Així mateix, també estan obligats a establir els corresponents serveis d'ordre i recollida d'escombraries, a restaurar els desperfectes ocasionats i també complir la resta de condicions que establesquen les autoritzacions.  
Article novè  
Llevat que així conste en les clàusules d'autorització, queda explícitament prohibida la realització de les accions següents en activitats esportives i excursions organitzades de vehicles que transcórreguen pels terrenys forestals:  
- ús de botzines.  
- ús de megafonia.  
- Repartiment de propaganda gràfica fora dels punts de meta i eixida.  
- Competicions nocturnes.  
Article deu  
L'incompliment o la inobservança del que disposa aquest decret se sancionarà d'acord amb el que preveu la Llei 3/1993, de 9 de desembre, Forestal de la Comunitat Valenciana, i la resta de legislació de protecció de la natura.  
DISPOSICIó ADDICIONAL  
La circulació als espais naturals protegits es regularà mitjançant aquest decret, tret que la seua normativa específica hi determine mesures de major protecció.  
DISPOSICIONS FINALS  
Primera  
Es faculta el conseller de Medi Ambient per dictar les disposicions que calguen per al desenvolupament, l'eficàcia i l'execució d'aquest decret.  
Segona  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
València, 1 de setembre de 1994  
El president de la Generalitat Valenciana,  
JOAN LERMA I BLASCO  
El conseller de Medi Ambient,  
EMèRIT BONO I MARTíNEZ


Còpia Permalink ELI